**Informatīvais ziņojums**

**"Par 2021. gada 29. janvāra Eiropas Savienības Tieslietu ministru neformālajā padomes videokonferences sanāksmē izskatāmajiem jautājumiem"**

# 2021. gada 29. janvārī notiks Eiropas Savienības (turpmāk – ES) Tieslietu ministru neformālā padomes videokonferences sanāksme (turpmāk – Padomes sanāksme).

# Padomes sanāksmes darba kārtībā tieslietu ministru diskusijām ir iekļauti šādi jautājumi:

**1. Neaizsargātu pieaugušo tiesību aizsardzība Eiropā** (viedokļu apmaiņa)

Portugāles prezidentūra ir sagatavojusi diskusiju dokumentu par neaizsargātu pieaugušo[[1]](#footnote-1) aizsardzību Eiropā, jo neaizsargāti pieaugušie nereti saskaras ar grūtībām aizsargāt savas intereses un tiesības, tai skaitā procesuālās tiesības.

2000. gada 13. janvārī tika pieņemta [Konvencija par pieaugušo personu starptautisko aizsardzību](https://likumi.lv/ta/id/294962-konvencija-par-pieauguso-personu-starptautisko-aizsardzibu) (turpmāk – Konvencija)[[2]](#footnote-2),[[3]](#footnote-3) un 2006. gada 13. decembrī tika pieņemta Apvienoto Nāciju Organizācijas Konvencija par personu ar invaliditāti tiesībām[[4]](#footnote-4). Kopš 2008. gada Eiropas Komisija un Eiropas Parlaments ir pieņēmuši rezolūcijas un rekomendācijas, mudinot ES dalībvalstis risināt neaizsargātu pieaugušo tiesību aizsardzību pārrobežu jautājumos.

Neskatoties uz iepriekš minēto, joprojām pastāv neaizsargātu pieaugušo tiesību aizskārumi, jo ES nav vienota tiesiskā regulējuma. Piemēram, ir konstatētas problēmas tiesu iestāžu sadarbībā civiltiesību jomā, kas ļautu pienācīgi aizsargāt neaizsargātus pieaugušos pārrobežu situācijās. Savukārt krimināltiesību sfērā pārrobežu lietās ir konstatētas problēmas nodrošināt procesuālo tiesību aizsardzību tiem neaizsargātiem pieaugušajiem, kuri ir aizdomās turētie un apsūdzētie kriminālprocesā. Prezidentūra norāda, ka būtu jāievieš papildu aizsardzības mehānisms tiem neaizsargātajiem pieaugušajiem, kas atzīti par cietušajiem noziegumos.

Nolūkā radīt vienotu pieeju neaizsargātu pieaugušo tiesību aizsardzībai, Portugāles prezidentūra aicina ministrus paust viedokļus par šādiem jautājumiem:

*1) Vai uzskatāt, ka ir jāturpina darbs civiltiesību jomā, lai labāk aizsargātu neaizsargātu pieaugušo pārrobežu situācijās? Vai šis darbs būtu jāvērš uz to, lai visas dalībvalstis ratificētu Konvenciju un/vai, lai pieņemtu saskaņotus noteikumus ES līmenī par jurisdikciju, piemērojamiem tiesību aktiem, aizsardzības pasākumu savstarpēju atzīšanu un izpildi un sadarbību starp valstu iestādēm?*

Latvija atzinīgi vērtē Portugāles prezidentūras uzsākto diskusiju par neaizsargātu pieaugušo tiesību aizsardzību.

Latvija atzīst, ka Konvencija ir veiksmīgs tiesību instruments, kas satur pietiekamu un skaidru starptautisko privāttiesību normu kopumu, lai pārrobežu situācijās noteiktu jurisdikciju, piemērojamo likumu, kā arī īstenotu aizsardzības pasākumu atzīšanu un izpildi, un iestāžu pārrobežu sadarbību, nolūkā nodrošināt pieaugušo personu, kuras veselības traucējumu vai citu personu ierobežojošu faktoru dēļ vairs nevar pilnvērtīgi aizsargāt savas intereses, aizsardzību.

Latvija uzskata, ka Konvencija ir tas instruments, kas arī turpmāk varētu nodrošināt veiksmīgu pārrobežu sadarbību, tāpēc visu ES dalībvalstu pievienošanās Konvencijai un tās atbilstoša piemērošana varētu būt nepieciešamais līdzeklis konstatēto problēmu risināšanā. Latvija uzskata, ka ir jāefektivizē Konvencijas piemērošana, veicot tiesību praktiķu apmācību par Konvencijas normu piemērošanu.

Latvija piesardzīgi vērtē piedāvājumu izstrādāt Konvencijai paralēlu un saturiski līdzīgu ES līmeņa starptautisko privāttiesību aktu.

*2) Vai uzskatāt, ka ES līmenī ir jāturpina darbs, lai uzlabotu neaizsargātu pieaugušo aizsardzību kriminālprocesā un garantētu viņiem vienlīdzīgu piekļuvi tiesu sistēmai? Vai uzskatāt, ka 2009. gada ceļveža par procesuālajām tiesībām īstenošana ir jāpapildina ar īpašu noteikumu pieņemšanu attiecībā uz neaizsargātiem pieaugušajiem?*

Latvijas normatīvajos aktos neaizsargātajiem pieaugušajiem ir paredzēta speciāla kārtība, lai, ņemot vērā personu īpašo stāvokli, pēc iespējas nodrošinātu viņiem vienlīdzīgu kriminālprocesa ietvaru.

Atbilstoši Kriminālprocesa likumam (turpmāk – KPL)[[5]](#footnote-5) aizstāvja (zvērināta advokāta) piedalīšanās kriminālprocesā ir obligāta, ja aizstāvība ir nepieciešama ierobežoti pieskaitāmai personai, personai, kura garīga rakstura vai cita veselības traucējuma dēļ pati nespēj pilnībā izmantot savas procesuālās tiesības, analfabētam vai personai ar tik zemu izglītības līmeni, ka tā nevar pilnvērtīgi izmantot savas procesuālās tiesības, kā arī gadījumos par medicīniska rakstura piespiedu līdzekļu noteikšanu. Iepriekš minētajos gadījumos personām ir tiesības uz atbrīvošanu no samaksas par aizstāvja – zvērināta advokāta palīdzību, un tā izmaksas tiek segtas no valsts līdzekļiem.

Tāpat tiesības uz aizstāvību ir personām, kurām ir dzirdes, runas vai redzes traucējumi[[6]](#footnote-6), cietušajam un viņa pārstāvim, ja tie neprot valsts valodu; procesuālo darbību veikšanas laikā ir tiesības lietot valodu, kuru šīs personas prot. Iepriekš minētajām personām tiek nodrošināta procesuālo dokumentu pieejamība tām saprotamā valodā vai veidā, ko persona spēj uztvert, kā arī tiesības bez atlīdzības izmantot tulka palīdzību.

Turklāt tiesa, nosakot soda veidu par veikto nodarījumu, ņem vērā vainīgā personību, kas nozīmē, ka tiesa vērtē arī apstākli, vai vainīgā persona nav neaizsargāts pieaugušais[[7]](#footnote-7).

Latvija uzskata, ka Latvijas nacionālais normatīvais regulējums ir atbilstošs neaizsargātu pieaugušo personu tiesību un interešu ievērošanai arī pārrobežu situācijās, un nav nepieciešams izstrādāt jaunu tiesisko regulējumu ES līmenī neaizsargātu pieaugušo aizdomās turēto vai apsūdzēto personu procesuālām tiesībām kriminālprocesā.

*3) Vai uzskatāt, ka ir nepieciešams izstrādāt īpašus pasākumus, lai labāk aizsargātu neaizsargātus pieaugušos kā noziegumos cietušos?*

Latvija, ieviešot Eiropas Parlamenta un Padomes 2012. gada 25. oktobra direktīvu 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI[[8]](#footnote-8),[[9]](#footnote-9), noteica, ka persona, kura garīga rakstura vai cita veselības traucējuma dēļ pati nespēj izmantot savas procesuālās tiesības vai kurai noziedzīga nodarījuma rezultātā, iespējams, radīti smagi miesas bojājumi vai psihiski traucējumi, ir atzīstama par īpaši aizsargājamu cietušo. Papildus ar procesa virzītāja lēmumu, par īpaši aizsargājamu var atzīst arī cietušo, kas noziedzīga nodarījuma rezultātā radītā kaitējuma dēļ ir īpaši ievainojams un nav pasargāts no atkārtota apdraudējuma, iebiedēšanas vai atriebības.

Atbilstoši KPL regulējumam īpaši aizsargājamam cietušajam ir paredzētas papildu tiesības un īpaša kārtība procesuālo darbību veikšanā, tai skaitā piedalīties procesuālajās darbībās kopā ar uzticības personu, kā arī tiesības lūgt un saņemt informāciju par tās apcietinātās vai notiesātās personas atbrīvošanu vai izbēgšanu no ieslodzījuma vietas vai īslaicīgās aizturēšanas vietas, kura radījusi viņam kaitējumu, ja pastāv apdraudējums cietušajam un nepastāv kaitējuma risks apcietinātajai vai notiesātajai personai[[10]](#footnote-10).

Latvijā kriminālprocesuālais regulējums ir izstrādāts, lai maksimāli nodrošinātu īpaši aizsargājama cietušā tiesības un intereses, līdz ar to maksimāli izvairoties no šādu personu atkārtotas viktimizācijas.

Ņemot vērā iepriekš minēto, Latvija atturīgi vērtē jauna tiesiskā regulējuma ES līmenī izstrādes aktualitāti.Vienlaikus Latvija norāda, ka dalībvalstīm ir jāveicina atbilstošas apmācības praktiķiem, lai viņi efektīvi varētu strādāt ar cilvēkiem ar īpašām vajadzībām.

**2. Krimināltiesības un intelektuālo īpašuma tiesību aizsardzība: saikne starp viltošanu un organizēto noziedzību** (viedokļu apmaiņa)

Eiropols un ES Intelektuālā īpašuma birojs 2019. gadā ir veikuši pirmo intelektuālā īpašuma noziegumu draudu izvērtējumu ES, konstatējot, kā ir attīstījušies intelektuālā īpašuma noziegumi, kā arī to, ka lielāko daļu noziedzīgo darbību, kas saistītas ar viltošanu, veic organizētās noziedzīgās grupas to izveidotos, jau profesionālos tīklos.

Viltošana visā pasaulē ir būtiska starptautiskās organizētās noziedzības daļa, un tā ļauj noziedzīgiem tīkliem gūt lielu peļņu ar salīdzinoši zemu risku. Visās saimnieciskās darbības nozarēs viltoti produkti netaisnīgi konkurē ar likumīgiem produktiem un samazina stimulu ieviest jauninājumus. Viltoti produkti var apdraudēt sabiedrības veselību un patērētāju drošību. COVID-19 krīze ir palielinājusi pieprasījumu pēc tādiem medicīniskiem un aizsardzības līdzekļiem kā sejas maskas, medicīnas ierīces un hidroalkoholiskie gēli, kā rezultātā ir palielinājies viltotu produktu skaits, kas neatbilst sertifikācijas un drošas lietošanas standartiem.

Lai gan e-komercijas paplašināšana ir veicinājusi tirdzniecības palielināšanos kopumā, tā ir veicinājusi arī viltotu preču izplatīšanu un pārdošanu tiešsaistē.

Pašlaik vienīgais starptautiskais tiesiskais instruments, kas ir pieejams krimināltiesību jomā un kas nodrošina pamatu starptautiskai sadarbībai, lai aizsargātu sabiedrības veselību un cīnītos pret noziedzīgiem tīkliem, ir Eiropas Padomes Konvencija par zāļu viltošanu un līdzīgiem noziegumiem, kas saistīti ar draudiem sabiedrības veselībai[[11]](#footnote-11) (turpmāk - MEDICRIME konvencija). MEDICRIME konvenciju ir ratificējušas tikai sešas ES dalībvalstis, arī ES tai pagaidām nav pievienojusies.

ES līmenī nav izstrādāts materiālo krimināltiesību instruments, kas tuvinātu ES dalībvalstu tiesību aktus vienotai viltošanas definīcijai, jurisdikcijas un sankciju noteikšanai, tā rezultātā rodas grūtības gan tiesu iestāžu sadarbībā krimināllietās, gan policijas sadarbībā. Dokumentā ir norādīts, ka ir nepieciešama saskaņota ES rīcība, ierosinot jaunus tiesību aktus par intelektuālā īpašuma tiesību pārkāpumiem.

Portugāles prezidentūra aicina ministrus sniegt atbildes uz šādiem jautājumiem:

*1) Vai uzskatāt, ka ir jāpieliek pūles, lai dalībvalstis un ES varētu pievienoties konvencijai?*

MEDICRIME konvencija ir nozīmīgs starptautiskais tiesiskais instruments, kas nodrošina pamatu starptautiskai sadarbībai, lai aizsargātu sabiedrības veselību un cīnītos pret noziedzīgiem tīkliem, gan zāļu, gan medicīnas ierīču jomā. Aizsargājot intelektuālā īpašuma tiesības, daudzās ES dalībvalstīs ir noteikta kriminālatbildība par intelektuālā īpašuma tiesību pārkāpšanu. Zāles ļoti bieži netiek aizsargātas ar intelektuālajām īpašuma tiesībām. Pastāvot tikai administratīvajai atbildībai vai dažādām sankcijām ES ietvaros, notiek organizēto noziedzības tīklu paplašināšanās, izplatot viltotas zāles vai medicīnas ierīces uz sabiedrības veselības rēķina. ES būtu jāvirzās vienotā virzienā, lai veicinātu sabiedrības veselības aizsardzību, tāpat kā tas ir noticis intelektuālo īpašuma tiesību jomā.

Latvija uzskata, ka viltojumu izplatība un to aprites apjomi ir satraucoša problēma, kas prasa kompleksu pieeju tās risināšanā. Ņemot vērā tendences viltojumu izplatībā un organizētās noziedzības grupējumu iesaisti viltojumu apritē, kas padara krāpnieku centienus arvien profesionālākus, būtu nepieciešams pastiprināt cīņu pret viltojumiem, izmantojot dažādus instrumentus, tai skaitā dokumentā norādītos.

Tāpat Latvija uzskata, ka ir svarīgi ne tikai stiprināt intelektuālā īpašuma tiesisko aizsardzību, bet arī ir nepieciešams celt sabiedrības izpratni par intelektuālā īpašuma tiesībām, mazinot toleranci pret jebkāda veida viltojumiem un krāpniecību, kas skar intelektuālā īpašuma tiesības, tādā veidā mazinot pieprasījumu pēc viltotām precēm.

*2) Vai uzskatāt, ka materiālo krimināltiesību tuvināšana, pieņemot kopīgus minimālos noteikumus, piemēram, noziedzīgu nodarījumu definīciju un piemērojamās sankcijas, būtu piemērots veids, kā padarīt efektīvāku cīņu pret organizēto viltošanu, piemēram, ja var tikt apdraudēta iedzīvotāju drošība un veselība?*

Latvija piekrīt, ka ir nepieciešama ES dalībvalstu materiālo krimināltiesību tuvināšana. Vienlaikus Latvija primāri saskata nepieciešamību ES līmenī harmonizēt regulējumu, kas attiecināms uz medicīnas un farmācijas nozari. Kā piemērs norādāms tas, ka MEDICRIME konvencija terminu "viltošana" lieto daudz plašākā kontekstā, kā tas šobrīd tiek lietots krimināltiesībās, proti, attiecinot to arī uz nodarījumiem, kas nav saistīti ar intelektuālā īpašuma tiesībām. Taču jāpiemin, ka šāda harmonizēta pieeja ir jāveido arī sadarbībai ar trešajām valstīm šajā jomā. Šobrīd ES dalībvalstis praktiski neražo zāles vai medicīnas ierīces. COVID-19 pandēmija ir parādījusi, ka ES bez sadarbības ar citām valstīm nevar cīnīties pret zāļu vai medicīnas ierīču viltošanu, tāpat kā citas valstis to nevar panākt bez ES atbalsta.

**3. *E-tiesiskums* – ceļā uz visaptverošu digitalizācijas procesu** (viedokļu apmaiņa)

Pēdējo desmitgažu laikā notikušais straujais digitalizācijas process ir būtiski mainījis cilvēku dzīvi un turpinās to darīt arī turpmāk. COVID-19 pandēmijas uzliesmojums ir radījis nopietnas problēmas ES dalībvalstu tiesu sistēmu darbībai, apstiprinot, ka digitālās tehnoloģijas ir būtiskas, lai nodrošinātu savlaicīgu un nepārtrauktu tiesu pieejamību un aizstāvētu stingrākas un noturīgākas valstu sistēmas.

E-tiesiskumam ir svarīga loma, lai digitālās tehnoloģijas varētu kalpot efektīvai un kvalitatīvai tiesu pieejamībai.

Dokumentā ir uzsvērta nepieciešamība izstrādāt stratēģiju, lai garantētu ātru e-tiesiskuma risinājumu izstrādi un īstenošanu, ieviešot e-tiesiskuma risinājumus pārrobežu procedūrās, ko visas dalībvalstis varētu izmantot, lai nodrošinātu savstarpēju savienojumu un efektivitāti. Tehnoloģiskajām izstrādēm jābūt uz lietotāju orientētām un iekļaujošām, nodrošinot nosacījumus, lai izveidotie digitālie risinājumi būtu pieejami ikvienam. Šis atbilst arī principam "digitāls pēc noklusējuma", saskaņā ar kuru būtu pārskatāms un modernizējams civiltiesību un komerctiesību instrumentu tiesiskais regulējums.

Tieslietu ministri tiek aicināti apsvērt, kā efektīvi organizēt tiesiskuma digitalizācijas procesu un apmainīties viedokļiem par šādiem jautājumiem:

*1) Ņemot vērā jūsu dalībvalsts pieredzi, kādas ir galvenās digitalizācijas problēmas tiesiskuma jomā, pieņemot, ka "neviens netiek atstāts novārtā" un kādi pamatprincipi ir jāievēro?*

Latvijas panāktais progress digitalizācijā ir ievērojams un pēdējo gadu laikā ir sekmīgi īstenotas vairākas digitālās transformācijas iniciatīvas tieslietu nozarē. Informācijas un komunikācijas tehnoloģiju (turpmāk – IKT) projekti tieslietu jomā pēc būtības neatšķiras no moderno tehnoloģiju ieviešanas jebkuras citas nozares darbības procesu pilnveidē un sastopas ar tādiem pat izaicinājumiem, kā citur. Proti, arī šeit kā par veiksmes stāstu varēsim runāt vienīgi par tādiem projektiem, kuri piedāvā risinājumus reālām lietotāju problēmām. Tai skaitā risinājumu projektēšanā vērā ņem nozares ekspertu viedokļus, tehniskajai izstrādei ir noteikts reālistisks termiņš ar atbilstošu finansējumu, gala risinājums patiesi atvieglo profesionāļu darbu un sabiedrības tiesisko interešu aizsardzību, vēršoties tiesā vai izmantojot jebkurus tieslietu jomas pakalpojumus. Tomēr šajā jomā, tiecoties pēc izcilības procesu efektivitātē un tieslietu pakalpojumu pieejamībā, jo īpaši – izmantojot inovatīvo tehnoloģiju iespējas – nevaram pieļaut to, ka digitālie risinājumi jebkādā veidā aizskartu ar tiesu varas neatkarības principu aizsargātās vērtības, iejauktos tiesas nolēmumos vai jebkādā citādā veidā kavētu tiesas darbu.

Latvija uzskata, ka pandēmijas apstākļos radītā nepieciešamība pēc maksimāli digitalizēta tiesvedības procesa ir radījusi arī virkni risināmu jautājumu. Tai skaitā Latvijas ieskatā, digitalizēts tiesvedības process sniedz iespēju ātrāk izskatīt, izvērtēt konkrēto lietu un tajā iesaistītās personas, izmantojot visdažādākos rīkus un procesuālās darbības (sākot ar pierādījumu iegūšanu, piemēram, liecinieku nopratināšanu un beidzot ar iespēju piedalīties tiesas procesā visiem procesa dalībniekiem). Ņemot vērā minēto, Latvija vēlas vērst uzmanību uz nepieciešamību paplašināt iespējas iesaistītajiem lietas dalībniekiem piedalīties procesā, izmantojot videokonferences režīmu. Latvija uzskata, ka būtu svarīgi nodrošināt/izveidot drošu platformu tiesas sēžu organizēšanai videokonferences režīmā pārrobežu jautājumos, kā arī vērtēt datu aizsardzības jautājumu īstenošanu (piemēram, personas identificēšana videokonferences režīmā) šajā procesā.

*2) Ko var darīt Eiropas līmenī, lai atbalstītu dalībvalstis centienos panākt pāreju uz digitālo tiesiskumu?*

Nolūkā izveidot vienotu e-tiesiskuma telpu, kurā efektīvi funkcionē izveidotie ES tiesību instrumenti, Latvija uzsver vienotas, saskaņotas un koordinētas rīcības nepieciešamību. Risinājumiem ir jābūt vērstiem ne tikai uz nozares profesionāļu darba atvieglošanu, bet arī uz sabiedrības ieguvumiem kopumā. Latvija uzskata, lai to sasniegtu, būtu nepieciešami trīs elementi – 1) skaidrs un noteikts juridiskais pamats attiecīgā tieslietu virziena digitalizācijai; 2) piemērots un pieņemams tehniskais risinājums; 3) koordinēta digitālās transformācijas vadība ES līmenī, kurai seko finansējums īstenošanas pasākumu realizācijai dalībvalstīs.

*3) Kādus papildu pasākumus, piemēram, ES finansējumu vai procesuālo vai materiālo tiesību tuvināšanu, būtu nepieciešams ieviest, lai atvieglotu pāreju no brīvprātīgas dalības pārrobežu e-tiesiskuma risinājumos uz šo risinājumu obligātu izmantošanu?*

Latvija uzskata, ka galvenie veicamie pasākumi ir centralizēta IKT projektu vadība, labi sagatavots tehniskais risinājums un finansējums tā ieviešanai. Taču pāreju no brīvprātīgas dalības pārrobežu e-tiesiskuma risinājumos uz šo risinājumu obligātu izmantošanu nebūs iespējams panākt bez principa "digitāls pēc noklusējuma" ieviešanas tiesību normās, kas regulē attiecīgā ES instrumenta darbību – ir jānosaka elektroniskās informācijas apmaiņas kanāla izmantošana, kā noklusētais formāts sadarbībā starp dalībvalstu kompetentajām iestādēm. Savukārt iedzīvotājiem un uzņēmējiem, neierobežojot to piekļuvi tiesai, ir jābūt iespējai savas tiesiskās intereses aizstāvēt, izmantojot elektroniskos saziņas līdzekļus, vēršoties tiesā. Būtisks elements ir arī digitālo prasmju attīstība kopumā.

**Delegācija**

Delegācijas vadītājs: **Andris Vītols,** Tieslietu ministrijas parlamentārais sekretārs

Delegācijas dalībnieki: **Liene Jenča,** Eiropas lietu departamenta direktore;

**Anda Smiltēna,** tieslietu nozares padomniece;

**Vineta Krutko,** tieslietu nozares padomniece.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poisa@tm.gov.lv

1. Dokumentā norādīts, ka par neaizsargātiem pieaugušajiem parasti uzskata cilvēkus, kuri nespēj saprast un efektīvi piedalīties un aizsargāt savas intereses procesā sava vecuma, invaliditātes, garīgā vai fiziskā stāvokļa dēļ. [↑](#footnote-ref-1)
2. <https://likumi.lv/ta/lv/starptautiskie-ligumi/id/1754> [↑](#footnote-ref-2)
3. Konvenciju pagaidām ir ratificējušas 10 ES dalībvalstis. Latvija Konvencijai pievienojusies 2017. gada 26. oktobrī [↑](#footnote-ref-3)
4. Latvija pievienojusies 2010. gada 1. martā [↑](#footnote-ref-4)
5. KPL 83. panta pirmā daļa [↑](#footnote-ref-5)
6. KPL 11. pants [↑](#footnote-ref-6)
7. Krimināllikuma 46. pants, Krimināllikuma 40. panta otra daļa, Krimināllikuma 59. panta sestā daļa, Augstākās tiesas Krimināllietu departamenta 2020. gada 20. aprīļa lēmums lietā Nr. SKK-354/2020 *Vainīgā personību raksturojošo apstākļu izvērtējums soda noteikšanā* [↑](#footnote-ref-7)
8. https://eur-lex.europa.eu/legal-content/LV/TXT/?uri=CELEX%3A32012L0029 [↑](#footnote-ref-8)
9. KPL 96.1 pants [↑](#footnote-ref-9)
10. KPL 96.1 panta piektajā un sestajā daļai [↑](#footnote-ref-10)
11. <https://www.coe.int/en/web/medicrime/the-convention> Latvija nav šīs konvencijas dalībvalsts. [↑](#footnote-ref-11)